ছাদনাতলা বদলে গেল লড়াইয়ের ময়দানে। মালাবদলের আগেই কন্যাপক্ষ ঝাঁপিয়ে পড়ল বরপক্ষের উপর। চলল তুমুল হাতাহাতি। হাতাহাতির মাঝেই পাত্রী জুতো দিয়ে মারতে শুরু করলেন তাঁর হবু বরকে।
একটি সর্বভারতীয় সংবাদমাধ্যমে প্রকাশিত প্রতিবেদন অনুযায়ী, উত্তর প্রদেশের বুলন্দশহরে রবিবার একটি বিয়ের তোড়জোর চলছিল। পাত্র পক্ষ বিয়েবাড়িতে আসতেই সাদর আমন্ত্রণে তাঁদের অভ্যর্থনা জানানো হয়। কিন্তু একটু পরেই হয় ছন্দপতন। আচমকা নববধূ জুতো হাতে নিয়ে হবু বরকে মারধর শুরু করেন। ঘটনার পরেই ঘাবড়ে যান বর ও কন্যা দু’পক্ষই। মারধরের কারণ একটু পরে জানতেই কন্যা পক্ষও ঝাঁপিয়ে পড়ে বর পক্ষের উপর। দু’পক্ষের মধ্যে চলে তুমুল মারামারি। 

এই বিষয়ে অন্যান্য খবর

বৃদ্ধ বয়সে পুত্রলাভের বাসনা! স্বামীর ‘ইচ্ছায়’ সায় দিয়ে ফাঁসলেন স্ত্রী


এখানেই শেষ নয়। এর পর গোটা গ্রামের বাসিন্দারাই যোগ দেন সেই হাতাহাতির আসরে। বেগতিক বুঝে বরপক্ষ পালানোর চেষ্টা করলে তাঁদের আটকে রাখা হয় একটি ঘরে। খবর দেওয়া হয় পুলিশে।
জানা গিয়েছে, ওই ব্যক্তি আগেও একটি বিয়ে করেছিলেন। কিন্তু সেই বিয়ের বিষয়টি গোপন রেখেই নতুন বিয়ে করতে চলেছিলেন ওই ব্যক্তি। বিয়ের দিনই পাত্রীর এক বন্ধু ব্যাপারটি জানতে পেরে তাঁকে একথা বলেন। তার পরেই ঘটে এই কাণ্ড।
ওই ব্যক্তি ও তাঁর বাবাকে হেফাজতে নিয়েছে পুলিশ। তবে বিয়ে বাড়িতে এমন কাণ্ড ঘটতে পারে ভেবেই অবাক হয়ে যাচ্ছেন অনেকে।